Ix-xahar li għadda, l-Ajruport Internazzjonali ta' Malta (MIA) ra l-aktar xahar b'saħħtu minn meta bdiet il-pandemija tal-coronavirus hekk kif laqa' total ta' 418,473 passiġġier. Fi stqarrija, l-MIA qalet li għalkemm l-istaġun tal-vaganzi fis-sajf normalment jilħaq il-quċċata f'Awwissu, in-numru ta' passiġġieri li għaddew mill-ajruport f'Settembru kien ogħla minn dak miksub matul ix-xahar ta' qabel għall-ewwel darba mill-1999 'l hawn. L-istatistika turi wkoll li f'Settembru, t-traffiku tal-passiġġieri naqas kwazi bin-nofs meta mqabbel mal-volumi rreġistrati qabel il-pandemija. Fil-fatt, l-ajruport irrapporta tnaqqis ta' 45% fl-ammont ta' movimenti tal-passiġġieri għal Settembru bejn l-2019 u l-2021. Fl-istess tul ta' żmien, il-persentaġġ ta' postijiet vojta fuq it-titjiriet naqas ukoll, hekk kif il-kumpaniji tal-ajru li jtiru minn u lejn l-ajruport operaw b' seat load factor ta' ftit iktar minn 70%. L-aktar suq li ġġennera traffiku tal-passiġġieri għall-Ajruport Internazzjonali ta' Malta kien ir-Renju Unit, hekk kif żamm postu b'aktar minn 108,000 passiġġier jasal min jew vjaġġa lejn id-desintazzjoni f'Settembru. L-MIA qalet fl-istqarrija li s-suq mistenni jkompli jirkupra fix-xhur li ġejjin, meta jibda jinħass l-impatt tad-deċiżjoni tal-Gvern Ingliż li jerħi r-restrizzjonijiet fuq l-ivvjaġġar. Ir-Renju Unit lura fil-quċċata tal-aqwa swieq tat-turisti Wara r-Renju Unit, l-iktar swieq li kellhom prestazzjoni tajba kienu l-Italja, il-Ġermanja, Franza u Spanja. L-Ajruport Internazzjonali ta' Malta ħabbar ukoll li għadu kif ippubblika l-iskeda tat-titjiriet għall-istaġun li ġej, li hija disponibbli fuq is-sit tal-ajruport . L-iskeda tax-xitwa tintroduċi konnessjonijiet ġodda, fosthom il-Kroazja, il-Maċedonja ta' Fuq u l-Emirati Għarab Magħquda, kif ukoll għadd ta' estensjonijiet ta' rotot mis-sajf għax-xitwa. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_615ebf3e9db48_rand.td-a-rec-img{text-align:left}.td_uid_3_615ebf3e9db48_rand.td-a-rec-img img{margin:0 auto 0 0}